สินเชื่อบุคคลลดตามศก.
ธปท.เผยยอดใช้สินเชื่อบุคคลเดือน ม.ค. ทรงตัว ส่วนยอดใช้บัตรเครดิตลดฮวบ
14 มี.ค. 2559

ธปท.เผยยอดใช้สินเชื่อบุคคลเดือน ม.ค. ทรงตัว ส่วนยอดใช้บัตรเครดิตลดฮวบ
ธนาคารแห่งประเทศไทย (ธปท.) รายงานยอดการให้บริการสินเชื่อส่วนบุคคลในเดือน ม.ค. ปีนี้ ว่า มีจำนวนบัญชีผู้ใช้สินเชื่อทั้งสิ้น 12.9 ล้านบัญชี เพิ่มขึ้นจากเดือนก่อนหน้า 2.4 หมื่นบัญชี หรือ 0.2% แต่มียอดสินเชื่อคงค้างอยู่ที่ 3.22 แสนล้านบาท ลดลงจากเดือนก่อนหน้าที่ 2,543 ล้านบาท หรือ 0.8% จากการให้กู้ของธนาคารพาณิชย์และนันแบงก์ในสัดส่วนที่ใกล้เคียงกัน แต่หากเทียบการใช้สินเชื่อส่วนบุคคลกับระยะเดียวกันปีก่อน จะเห็นว่ายังปรับขึ้นแต่เพิ่มไม่มากนัก โดยจำนวนบัญชีผู้ใช้เพิ่มขึ้น 1.06 ล้านบัญชี หรือ 9% และยอดสินเชื่อคงค้างเพิ่มขึ้น 1.04 หมื่นล้านบาท หรือ 3.3%
ทางด้านการใช้จ่ายผ่านบัตรเครดิตในเดือน ม.ค. ปีนี้ พบว่าทั้งระบบมียอดการใช้จ่ายผ่านบัตรลดลงทั้งสิ้น 3.6 หมื่นล้านบาท หรือ 20% จาก 1.8 แสนล้านบาท ในเดือน ธ.ค.ปีที่แล้ว ลดลงเหลือ 1.44 แสนล้านบาท โดยส่วนใหญ่ 1.04 แสนล้านบาท ใช้จ่ายผ่านบัตรที่ออกโดยธนาคารพาณิชย์ ส่วนอีก 4 หมื่นล้านบาท ใช้จ่ายโดยบัตรของสถาบันการเงินที่ไม่ใช่ธนาคาร (นันแบงก์)
ขณะที่ยอดการใช้จ่ายลดลงในทุกช่องทาง การใช้จ่ายในประเทศ 1.2 แสนล้านบาท ลดลง 3.4 หมื่นล้านบาท หรือ 22.5% การใช้จ่ายในต่างประเทศ 9,454 ล้านบาท ลดลง 515 ล้านบาท หรือ 5.2% และกดเงินสดผ่านบัตรเครดิต 1.7 หมื่นล้านบาท ลดลง 1,025 ล้านบาท หรือ 5.8%
ทั้งนี้ การปรับลดลงของการใช้จ่ายผ่านบัตรเครดิตสะท้อนกำลังซื้อในประเทศที่ชะลอลง และหมดมาตรการกระตุ้นเศรษฐกิจจากภาครัฐ ทำให้การใช้จ่ายกลับเข้าสู่ระดับปกติ รวมถึงคนระมัดระวังการใช้จ่ายมากขึ้น จากความไม่มั่นใจทิศทางเศรษฐกิจในระยะข้างหน้า บวกกับสถาบันการเงินเองก็เข้มงวดในการให้กู้เนื่องจากกลัวหนี้เสีย